**Európska biodiverzita je závislá od zdravých sladkovodných ekosystémov**

***My, dolupodpísaní vedci, sme za zachovanie právneho predpisu EÚ o čistej vode - Rámcovej smernice o vode.***

Sladkovodné ekosystémy predstavujú srdce našej prírody, sú súčasťou ďalších ekosystémov a navzájom ich prepájajú, od nížin až po hory. Rieky, jazerá, mokrade a prirodzené zásobárne podzemnej vody nielenže podporujú bohatosť biodiverzity, ale zároveň poskytujú človeku prirodzené benefity okrem iného formou zmierňovania povodní a pozitívnym vplyvom na agrárnu krajinu.

Je faktom, že sladkovodné ekosystémy patria medzi najohrozenejšie ekosystémy na tejto planéte. Za ostatné desaťročie sladkovodná biodiverzita klesla celosvetovo o 80%[[1]](#footnote-1). Konkrétne v Európe v súčasnosti nie je v dobrom stave 60% povrchových vôd a sladkovodné živočíšne a rastlinné druhy patria v Európe k najohrozenejším. Európske mokrade, ktoré slúžia ako prírodné úložiská uhlíka, sa od roku 1970 zmenšili o 50%[[2]](#footnote-2).  Aj z týchto príčin sa **sladkovodné ryby stali jednými z najzraniteľnejších ohrozených endemických druhov v Európe.**

Vďaka negatívnym vplyvom z okolia strácajú sladkovodné ekosystémy svoju prirodzenú samočistiacu schopnosť i schopnosť efektívnej bilancie vôd v povodí, čo spôsobuje že už naďalej nemôžu poskytovať ľuďom prospešné prírodné funkcie, ktoré v súčasnosti tak zúfalo potrebujeme a ktoré budeme v blízkej budúcnosti potrebovať ešte viac.

So zvyšujúcimi sa rizikami a nárastom výskytu sucha, záplav a požiarov v Európe, čoho svedkami sme boli aj toto leto, sa odolnosť vodných ekosystémov stáva dôležitejšia ako kedykoľvek predtým. Funkčné útvary povrchových a podzemných vôd sú absolútne nevyhnutné, ak chceme, aby nám pomáhali zvládať takéto udalosti.

V roku 2000 EÚ prijala integrovaný a holistický právny predpis na ochranu životného prostredia s názvom Rámcová smernica EÚ o vode. Účelom tejto smernice bolo zabezpečiť, aby sme mali zdravé a odolné sladkovodné útvary pre potreby ľudí a prírody v súčasnosti, ale aj v budúcnosti.

**Sila Rámcovej smernice o vode (RSV) spočíva v nasledovnom:**

* Smernica holisticky pristupuje k integrácii všetkých súčastí širšieho prostredia, vrátane hospodárskych a sociálnych systémov, čo je nevyhnutný predpoklad úspechu akejkoľvek snahy v oblasti vodného hospodárstva.
* Ekonomický potenciál zavedenia RSV do praxe v plnom rozsahu prekračuje náklady na implementáciu smernice, pretože je pri ňom potrebné zohľadniť aj výhody, ktoré fungujúce sladkovodné ekosystémy prinesú v sociálnej oblasti, vo verejnom zdraví a v kultúre.
* Účinnosť RSV, rovnako ako všetkých právnych predpisov EÚ v oblasti životného prostredia, závisí od jej praktickej implementácie členskými štátmi.
Smernica od svojho zavedenia v roku 2000 priniesla viacero pozitívnych výsledkov, od zníženia znečistenia viacerými škodlivými látkami, ako je olovo a nikel, až po konkrétne úspešné prípady obnovy po revitalizácii a renaturácii vodných útvarov.
* Na dosiahnutie ďalšieho zlepšenia kvality a množstva vody je potrebný nový impulz k implementácii smernice zo strany členských štátov a Európskej komisie a nie zmenu koncepcie danej politiky. Ak chceme, aby smernica mohla plne prejaviť svoj potenciál, je potrebné rešpektovať jej holistický a systémový zámer[[3]](#footnote-3).

S ohľadom na tohtoročnú správu IPBES o globálnom úbytku biodiverzity[[4]](#footnote-4) je načase, aby členské štáty implementovali a aby nová Európska komisia presadzovala súčasné zákony EÚ o ochrane prírody, ako je Rámcová smernica EÚ o vode, aby zastavili a zvrátili tento katastrofický trend.

My, dolupodpísaní vedci, podporujeme 375 000 európskych občanov, ktorí chcú, aby sa členské štáty a Európska komisia sústredili skôr na presadzovanie environmentálnych právnych predpisov, než na ich oslabovanie.

Vyzývame členské štáty a novú Európsku komisiu, aby **zachovali Rámcovú smernicu o vode v jej súčasnej podobe**, pretože je kľúčom k zabezpečeniu toho, aby sladkovodné ekosystémy a všetky ekosystémy, ktoré sú z nich napájané, boli zdravé a odolné pre blaho prírody a ľudstva.

European Green Deal nemôže existovať bez toho, aby jeho jadrom boli zdravé vodné ekosystémy.

1. WWF Living Planet Report, 2018 [↑](#footnote-ref-1)
2. Global Assessment Report on Biodiversity and Ecosystem Services, 2019 [↑](#footnote-ref-2)
3. „[Rámcová smernica EÚ o vode: Od veľkých očakávaní po problémy s implementáciou“](https://www.ncbi.nlm.nih.gov/pubmed/27744201) [↑](#footnote-ref-3)
4. Globálna hodnotiaca správa o biodiverzite a ekosystémových službách, 2019 [↑](#footnote-ref-4)